El Nuevo Testamento 1 Pedro 1\nEl Primer Carta di San Pedro\n1 Este carta ta sale con Pedro, un apostol di Jesucristo.\nTa escribi yo este para con el maga creyente de Dios, quien ta vivi como maga evacuao aqui na mundo, na maga lugar de Ponto y Galacia y Capadocia y Asia y Bitinia. 2 El Dios Padre ya escoje con ustedes asegun el di suyo intencion desde antes pa gayot, y el Espiritu Santo ya hace con ustedes apartao y devoto para con Dios, para hende ustedes ay hace malo. Ya escoje le con ustedes para obedece con Jesucristo, y para queda perdonao el di ustedes maga pecado cay ya muri le na cruz.\nOjala que ay tene ustedes siempre el abundancia del gran favor y paz de Dios.\nUn Vida de Esperanza\n3 Debe kita dale gracias y alabanza con Dios, el Padre del di aton Señor Jesucristo! Por causa del di suyo grande lastima, ya dale le canaton nuevo vida por medio del resureccion di Jesucristo. Ese resureccion ta dale tamen canaton un vida de esperanza que ay tene kita el vida eterna, igual con Jesucristo quien ya resucita. 4 Por causa de ese esperanza ta espera kita con el di aton herencia que Dios ay dale canaton, y este amo el di aton salvacion que ta guarda ya le na cielo donde ese hende ta man buluk, y hende ta tene mancha por causa del pecado, y hende ta queda daan y umalin. 5 Mientras ta espera ustedes ese herencia, pirmi ustedes esta bajo na proteccion poderoso de Dios, por causa del fe que tiene ustedes. Ansina hasta ay llega el fin del mundo, y entonces ay recibi ustedes ese herencia donde todo ay puede mira.\n6 Poreso queda ustedes alegre, masquin si necesita gayot ustedes sufri el maga problema aqui na mundo por corto tiempo. 7 Ese maga problema que tiene ustedes amo para proba si el di ustedes fe verdadero gayot. Sabe kita que el oro ta puede queda destrosao, pero necesita pasa na fuego para proba si cosa clase de calidad ese. Pero el di ustedes fe mas vale pa que con el oro, y aquel fe necesita pasa na fuego del maga problema para Dios ay sabe si puede esta fuerte ese. Si fuerte ese fe, ay recibi ustedes el alabanza, el gloria, y el honor na aquel dia al llegar si Jesucristo otro vez. 8 Ustedes ta ama con Jesucristo masquin nuay pa gayot ustedes mira con ele hasta ahora. Y ta cree y ta obedece ustedes con ele masquin nuay pa ustedes mira con ele. Bien alegre gayot ustedes, y ese alegria no puede expresa con maga palabra, 9 cay ustedes ta recibi ya el resulta del di ustedes fe, y ese amo el salvacion del di ustedes maga alma, con vida hasta para cuando na cielo.\n10 Aquel maga tiempo de antes pa, el maga profeta ta precura ya sabe acerca de ese salvacion por medio de estudiar el Sagrada Escritura de Dios, masquin mientras ta dale sila el mensaje de Dios acerca del di suyo gran favor que ay dale salvacion canaton. 11 Despues el Espiritu di Jesucristo ya manda sabe con el maga profeta de antes pa gayot el cosa si Jesucristo ay sufri, y ya manda sabe tamen acerca del resplandor di suyo que ay llega si ay volve le na cielo. Entonces ya precura gayot sila aberigua si cuando ese ay sucede, y si quien ba ese gente ay sufri, y si paquemodo ese cosa ay vene. 12 Entonces Dios ya manda sabe con ese maga profeta que ese trabajo ya hace sila, hende para el di ila bien, sino para el bien di ustedes quien ay vene despues del di ila muerte. Ya habla ese maga profeta acerca del maga cosas que ta oi ustedes ahora, y aquellos quien ta habla ese con ustedes ahora amo el maga mensajero del Buen Noticia, quien ta predica ese por medio del Espiritu Santo quien ya llega del cielo. Masquin el maga angeles quiere gayot entende ese maga cosas del salvacion para con el maga gente.\nDios Ya Escoje Canaton para Tene Vida de Devocion\n13 Entonces, tene pijo pensamiento para obedece con Dios. Esta siempre alerto y queda controlao el di ustedes maga accion, y pone el di ustedes esperanza con el gran favor de Dios que ay tene ustedes al vener si Jesucristo otra vez. 14 Y como maga anak obediente, no mas vivi conforme el maga mal deseo ya tene ustedes cuando ignorante pa ustedes del querer de Dios, 15 sino vivi ustedes ahora conforme ta vivi Dios mismo, quien ya escoje con ustedes. Ele bien perfecto y sin pecado, y ansina tamen debe ustedes queda. 16 Cay Dios ta habla na Sagrada Escritura, “El vida di ustedes necesita queda limpio y sin pecado, cay ansina gayot el di mio vida.”\n17 Si ta reza ustedes con Dios y ta llama con ele “Padre,” tene ustedes grande respeto para con ele mientras ta vivi ustedes como maga evacuao aqui na mundo. Cay ay jusga le con cada gente, y nuay ele favoritismo. Ay jusga le asegun lang el maga trabajo y accion de cada gente. 18 Ustedes sabe ya que Dios ya rescata con ustedes del vida que no vale nada que ya hereda ustedes con el di ustedes maga tatarabuelo. Nuay le rescata con cosas que ay perde valor como el oro y el plata, 19 sino ya rescata le con ustedes con el bien precioso muerte di Jesucristo, como ele el sacrificio ofrecido, y como si fuera le un carnero que nuay defecto y nuay mancha, perfecto gayot para dale con Dios. 20 Dios ya escoje con ele desde antes pa del creacion del mundo, pero nuay pa le llega na mundo hasta ahora, el presente tiempo que ta llama el maga ultimo dias del mundo. Y ya llega ya le para el provecho y ventaja di ustedes. 21 Por causa di Jesucristo, ustedes tiene ya confianza con Dios, quien ya hace con ele resucita, y quien ya dale con ele honor. Poreso el di ustedes fe y esperanza para tene el vida hasta para cuando ta descansa solo con Dios.\n22 Ahora, ya deja ya ustedes con el maga mal trabajo de pecado y tiene ya ustedes amor sincero para con el maga otro creyente, cay ya obedece ya ustedes el mensaje del verdad. Continua ustedes ama el uno con el otro con todo sinceridad y con todo corazon. 23 Cay ya queda ustedes como si fuera ya nace ya otra vez. Nuay ustedes tene ese nuevo vida por medio del di ustedes maga tata aqui na mundo quien ay acaba lang muri, sino por medio de Dios quien nunca ay muri. Y tiene ustedes ese nuevo vida por medio del Buen Noticia de Dios, que ta dale vida y ta permanece hasta para cuando. 24 Cay ta habla na Sagrada Escritura de Dios,\n“Todo el maga gente como maga zacate lang, y el di ila orgullo como maga flores lang del maga zacate.\nY ese maga zacate ta muri y el maga flores ta seca,\n25 pero el mensaje del Señor permanente gayot hasta para cuando.”\nY ese mensaje amo ya el Buen Noticia que ya predica ya el maga servidor de Dios con ustedes.


El Nuevo Testamento Marcos 1\nEl Buen Noticia Acerca di Jesucristo Asegun con San Marcos\nTa Predica si Juan el Bautista na Desierto\n1 Este amo el principio del Buen Noticia acerca di Jesucristo, el Hijo de Dios. 2 Antes pa el profeta Isaias ya escribi ya este:\n“Mira! Taqui ya el di mio mensajero, con quien ta manda yo una pa que contigo, para prepara el di tuyo camino. 3 Talla le na desierto, y ta anuncia gayot le con el maga gente, ‘Prepara el camino del Señor, hace limpio el lugar donde le ay pasa!’ ”\n4 Poreso si Juan el Bautista ya abuya na desierto y ta anuncia, “Arripinti ya el maga pecado que ya comete ustedes, y sigui na bautismo para dale mira que arripintido ya ustedes, y Dios ay perdona con ustedes.” 5 Mucho maga gente na entero provincia de Judea y del ciudad de Jerusalem ya anda para oi con Juan. Y cuando ya confesa sila el di ila maga pecado con Dios, si Juan ya bautisa canila na Rio de Jordan.\n6 Si Juan ta visti ropa hecho de pelo del camello, y ta usa le cinturon de cuero. El di suyo comida amo el maga langostas y miel de panal. 7 Ta anuncia le con el maga gente, y ta habla, “Tiene persona quien ay vene pa atras di mio, y ele mas poderoso que conmigo. Hende gayot yo merece masquin para desata ya lang el liston del di suyo sandalias. 8 Ta bautisa lang yo con ustedes con agua, pero ele ay bautisa con ustedes con el Espiritu Santo.”\nEl Bautismo que Ya Recibi si Jesucristo\n9 Aquel maga dias ya sale si Jesus na sitio de Nazaret na provincia de Galilea, y si Juan ya bautisa con ele na Rio de Jordan. 10 Cuando ya sale si Jesus na agua, ya alsa le dayun su cara y ya mira le que abierto ya el cielo, y el Espiritu Santo ya abaja para con ele na forma de un paloma. 11 Despues ta sale na cielo el voz de Dios que ta habla, “Tu el di mio Hijo con quien ta ama gayot yo, y bien alegre gayot yo contigo.”\nSi Satanas Ta Tenta con Jesucristo\n12 Despues ya guia dayun el Espiritu Santo con Jesus para anda na desierto. 13 Y ya queda le alla por cuarenta dias. Durante aquel maga dias si Satanas ta precura tenta con Jesus para peca. Tiene tamen alla mucho animal montesco, pero ya llega el maga angeles para cuida con Jesus.\nEl Invitacion di Jesucristo con el Cuatro Pescador para Sigui con Ele\n14 Despues de arrestar si Herodes con Juan, si Jesus ya anda na Galilea para predica el Buen Noticia de Dios. 15 Y ta habla le con el maga gente, “Ya llega ya el tiempo para Dios ay principia ya reina. Entonces arripinti ya gayot el di ustedes maga pecado, y cree con este Buen Noticia de Dios.”\n16 Un dia mientras ta camina si Jesus na orilla del Mar de Galilea, ya mira le con el dos man hermano pescador. El maga nombre di ila si Simon y si Andres, y ta tira sila el rede na mar. 17 Si Jesus ya habla canila, “Vene ya y sigui conmigo, y ay enseña yo con ustedes si paquemodo lleva gente conmigo en vez de hacer ese trabajo de cojir pescao.” 18 Despues ya deja sila dayun el di ila maga rede, y ya sigui con Jesus.\n19 Cuando ya camina pa sila un poco distancia, si Jesus ya mira con Santiago y con Juan, el maga anak di Zebedeo. Talla sila na di ila vinta ta arregla el di ila maga rede. 20 Ya llama si Jesus dayun canila, y ya deja sila con Zebedeo el di ila tata na vinta junto con el di suyo maga trabajador, y ya sigui sila con Jesus.\nEl Gente Controlao del Demonio\n21 Despues ya anda ya canda Jesus na pueblo de Capernaum, y cuando ya llega el dia de Sabado (el di ila dia de descanso), ya entra sila dayun na iglesia del maga Judio, y ya principia enseña si Jesus con el maga gente. 22 Cuando ya oi el maga gente el enseñanza di Jesus, bien espantao gayot sila, cay ta enseña le como uno quien tiene autoridad, y hende como el maga maestro Judio quien ta enseña el ley di Moises.\n23 Aquel hora tiene un gente controlao del demonio ya entra na iglesia del maga Judio, 24 y ya grita le, “Jesus de Nazaret, cosa man uste quiere hace canamon? Ya vene ba uste para destrosa canamon? Conoce man yo si quien uste. Uste amo el quien ya sale con Dios.”\n25 Pero si Jesus ya ordena con el demonio, y ya habla, “Calla la boca y sale alli na cuerpo de ese gente!”\n26 Despues el demonio ya hace tembla con el gente como ta dale ataque de babuy babuy, y ya grita le bien suena. Despues ya sale el demonio na cuerpo de aquel gente. 27 Todo el maga gente ya queda estrañao y ya habla sila con uno y otro, “Cosa man quiere decir ese maga palabra? Un nuevo enseñanza ba este? Este gente tiene autoridad, cay ta dale lang ele orden con el maga demonio y ta obedece dayun con ele!”\n28 Ese noticia acerca del trabajo di Jesus ya man calayat, y ya queda gayot dayun mentao entero lugar de Galilea.\nSi Jesucristo Ta Cura Mucho Gente\n29 Despues ya sale le dayun na iglesia junto con Santiago y con Juan, y ya anda sila na casa di Simon y di Andres. 30 Ahora, el suegra di Simon talla acustao, cay enfermo le y tiene calentura, y ya habla sila dayun con Jesus acerca de este. 31 Despues ya anda le na cama del enfermo, y ya agarra le el mano del mujer, y ya hace levanta con ele. Enseguidas ya sale el calentura na di suyo cuerpo, y ya puede le dayun atende canila.\n32 Aquel mismo dia, cuando ta sumi ya el sol, el maga gente de ese lugar ya lleva con Jesus todo el di ila maga enfermo pati el maga gente con quien ta controla el maga demonio. 33 Un manada de gente de aquel pueblo ya man tumpuk alla cerca na puerta del casa di Simon. 34 Y si Jesus ya cura mucho del enfermo quien tiene mucho clase de enfermedad, y ya icha le afuera con el maga demonio na cuerpo del maga gente, y si Jesus nuay permiti con el maga demonio para habla, cay sabe gayot sila si quien ele.\nSi Jesucristo Ta Predica na Galilea\n35 Ala mañana antes de madrogada ya levanta si Jesus, y ya anda le reza na lugar donde nuay gente. 36 Pero si Simon y su maga uban ya anda busca con ele, 37 y cuando ya encontra sila con Jesus, ya habla sila, “Señor, todo el maga gente ta busca gayot con uste.”\n38 Ya habla le, “Anda ya kita na otro maga barrio para alla tamen yo ay puede predica el mensaje de Dios, cay ese el rason porque ya vene yo aqui na mundo.”\n39 Entonces ya anda le visita na entero lugar de Galilea, y ta habla le el Buen Noticia acerca de Dios na maga iglesia del maga Judio, y ta icha le afuera con el maga demonio na cuerpo del maga gente.\nSi Jesucristo Ta Cura con el Leproso\n40 Un dia ya atraca un leproso con Jesus, y ya hinca na su presencia y ya suplica con ele, “Señor, sabe yo si quiere uste cura conmigo, ay puede gayot uste.”\n41 Ya tene gayot lastima si Jesus con el leproso, y ya agarra le con ese y ya habla, “Quiere gayot yo cura contigo. Na, bueno ya tu!” 42 Enseguidas ya queda bueno el leproso, y limpio ya el di suyo cuerpo. 43 Despues si Jesus ya manda ya anda sale con aquel gente, 44 pero antes de salir ele, ya adverti si Jesus con ele, “No gayot habla ni con ningunos si paquemodo tu ya queda bueno, sino anda derecho con el padre Judio y manda con ele examina contigo. Despues ofrece tu el ofrenda que si Moises ta manda hace para dale mira con el maga gente que ya queda ya tu bueno na enfermedad de lepra.”\n45 Pero apenas de salir ele ya principia le habla con todo el maga gente acerca del cosa ya sucede. Y el noticia de ese ya man calayat entero lugar. Poreso si Jesus nuay mas puede dale mira su presencia na maga pueblo, sino alla ya lang ele na maga lugar donde nuay mucho gente. Pero mucho pa siempre del maga gente ya hace apas con ele de donde donde lugar.


Mateo 1 CBKNT - Este amo el maga nombre listao del maga - Bible Search\n1Este amo el maga nombre listao del maga tatarabuelo di Jesus, el decendiente del Rey David y di Abraham.\n2Si Abraham amo el tata di Isaac, y si Isaac amo el tata di Jacob, y si Jacob amo el tata di Judah y del di suyo maga hermano, 3y si Judah amo el tata di Perez y di Zara, y el nana di ila si Tamar. Si Perez amo el tata di Esrom, y si Esrom amo el tata di Ram, 4y si Ram amo el tata di Aminadab, y si Aminadab amo el tata di Naason, y si Naason amo el tata di Salmon, 5y si Salmon amo el tata di Boaz, y el di suyo nana si Rahab. Y si Boaz amo el tata di Obed, y el di suyo nana si Ruth, y si Obed amo el tata di Jesse, 6y si Jesse amo el tata del Rey David.\nY si David amo el tata di Solomon, y el di suyo nana aquel estaba mujer di Urias. 7Si Solomon amo el tata di Rehoboam, y si Rehoboam amo el tata di Abija, y si Abija amo el tata di Asa, 8y si Asa amo el tata di Josafat, y si Josafat amo el tata di Joram, y si Joram amo el tata di Uzias. 9Y si Uzias amo el tata di Jotam, y si Jotam amo el tata di Ahaz, y si Ahaz amo el tata di Ezequias, 10y si Ezequias amo el tata di Manases, y si Manases amo el tata di Amon, y si Amon amo el tata di Josias, 11y si Josias amo el tata de Jeconias y su maga hermano, quien ya nace durante el tiempo cuando el maga Judio ya queda como maga preso y ya guinda na lugar de Babilonia.\n12Despues del di ila deportacion para na Babilonia, si Jeconias ya queda el tata di Salatiel, y si Salatiel amo el tata di Zerubabel, 13y si Zerubabel amo el tata di Abiud, y si Abiud amo el tata di Eliaquim, y si Eliaquim amo el tata di Azor, 14y si Azor amo el tata di Sadoc, y si Sadoc amo el tata di Aquim, y si Aquim amo el tata di Eliud, 15y si Eliud amo el tata di Eleazar, y si Eleazar amo el tata di Matan, y si Matan amo el tata di Jacob, 16y si Jacob amo el tata di Jose, y si Jose amo el marido di Maria, y ele amo el nana di Jesus, con quien ta llama el Cristo.\n17Desde el tiempo di Abraham hasta el tiempo del Rey David, tiene catorce generacion, y desde el tiempo del Rey David hasta para el tiempo ya guinda el maga Judio na Babilonia, tiene catorce generacion, y desde el tiempo na Babilonia hasta para el tiempo di Cristo tiene tamen catorce generacion.\n18Este amo el suceso del nacimiento di Jesus el Cristo. Si Maria el nana di Jesus ya tene ya un contrato de casamiento con Jose, pero antes sila de man junto como un maridable, si Maria ya queda preñada por medio del Espiritu Santo. 19Si Jose un buen gente y bien devoto, poreso ta pensa era le separa secretamente con Maria, para hende ay queda averguenzao si Maria na publico. 20Mientras ta pensa si Jose acerca del di ila separacion, ya queda le durmido. Y ya suña le que un angel de Dios ya aparece con ele y ya habla, “Jose, tu quien el decendiente di David, no tene miedo para saca con Maria para queda di tuyo mujer, cay ya queda le preñada por medio del Espiritu Santo. 21Y ay pari le un bata hombre y necesita tu pone su nombre Jesus, cay ele amo ay salva con el di suyo maga gente del di ila maga pecado.” Despues ya desaparece el angel.\n22Todo ese ya sucede para cumpli el cosa Dios ya habla desde antes pa por medio di Isaias, uno del maga profeta, 23quien ya habla, “Un virgen ay queda preñada y ay pari un bata hombre, y ay pone su nombre Emanuel!” Quiere decir “el Dios junto canaton.”\n24Cuando ya disperta si Jose ya hace le el cosa que ya manda con ele el angel de Dios, y ya casa le dayun con Maria, 25pero nuay le toca nada con su mujer hasta ya acaba le pari un bata hombre, y ya nombra si Jose con el bata Jesus.


Mi Amable Ciudad LATINO: Ber ya tamen (parte dos)\nMi Amable Ciudad LATINO: Ber ya tamen (parte dos)\nThursday, 15 September 2011 14:28\nNa primer parte deste articulo (Ber ya tamen) ya discuti quita aserca el estado del mana bata con quien quita ta puede columbra na mana aserca y canto’y carretera el ta pidi limosna con el mana quien ta pasa o con aquelios quien tan compra n cuantos tienda na diferentes lugar na pueblo.\nDonde ya estraña el de ustedes servidor si porque tiene de ese clase mana bata el ta supri na diila vida considerando con el diila edad y ta pregunta quita cosa ba el significancia del Pascua para canila siendo ese tiempo de nacimiento del diaton Creador y ta cre el mana Catholico amo es tiempo del mana bata.\nDiferente el mana comento o reaccion del los demas compoblanos donde tiene diila el ta desculpa con el govierno y el otro ta desculpa con el destos mana mayores o porque esos mana bata ta supri na vida.\nNa dimi personal opiñon y obervacion, el primero sabe quita muy bien que tiene un agencia de govierno quien el designao para mira el estado de esos mana gente ta esta na calle o carretera.\nCadavez en cuando, ta mira quita que el mana personajes del DSWD el ta colecta con esos mana gente quien ta esta na mana calle or carretera y recugi sila con estos na un centro alli na barrio de Sta. Barbara y asegun na lei alli con esos debe cuida para gende sos ay bira na mana calle.\nTiene alocao fondo el govierno para de esos mantencion cada dia. Pero el cosa quita ta puede sabe tiene de esos ta escapa lang desde alli na centro y ta bira otravez na diila custumbre de pidi pidi limosna na mana calle.\nEn este situacion cosa pa gaja el deve hace el govierno para con estos clase de carne-umano que anak tambien estos del Dios?\nAntes de llega el tiempo de Pascua ta celebra quita el de contodo grande fiesta del ciudad es el Fiesta Pilar. Y si llega ese tiempo dol custumbre ya del mana agencia de govierno ta trabaja pormedio de recujir con estos mana limosnero na mana calle. Ese aber para gende daw macajuya con el mana bisita quien ay anda aqui durante el celebracion.\nNa si ansina man gale ta puede con esos mana limosnero recuji durante el Fiesta Pilar porque, gende puede hace permanente?\nEl segundo opinion amo seguro culpa se del mana iresponsable mayores si porque tiene ansina clase mana gente o mana bata el ta supri na vida y ta aprende ya lang vivi como limosnero na mana calle del ciudad.\nEra gane tiene quita lei egual na otro nacion donde requirido el mana mayores tiene solamente uno o dos anak para gende pasa tormento el vida del familia.\nPero ta hace quita acorda que gende quita ta hace descriminacion con esos mana gente el cosa lang yo ta habla amo el debe servicio del govierno que esos ta merese y ese bajo a lei diaton.\nNa otro parte, ta dale yo mi saludo con el activo y trabajador consehal Miguel “Mike” Alavar III por su buen programa de busca lavida para con el ciudadanos. Junto con el USAID, si Mike como el vise presidente del FPAZ ta extende ayuda con el mana vivientes del ciudad y otro mana lugar pormedio de dale saber de busca lavida donde junto ele con Edsel Acuña el presidente del FPAZ ta insiña sila si quemodo mana proseso de aser comida como el diferentes clase vianda usando el pescao bangus y tamban.\nEl FPAZ ta existi ya por siete año y ta continua el diila libre servicio con el ciudadanos.\nMi slaudo con el FPAZ, USAID, y con canda Mike y Edsel y todo’l mana miembro del grupo.\nMeses de maga Ber ya tamen debe quita esta alegre todo masquin poco lang ta recivi vendicion.\nViva Mi Amable Ciudad Latino, Viva Zamboanga!


Donde ya el P58B para na calamity fund?\nDonde ya el P58B para na calamity fund?\nThursday, 14 April 2016 16:02\nLargo tiempo de soles o secas el ya pasa y el llegar tambien el tiempo de aguasero el man problema tambien el ciudad na asunto de avenida na diferentes calsada na ciudad.\nTodo’l año ya man se ta sosede donde cadavez llegar el tiempo de aguasero y mana desague ta estanca porcausa del mana cuchinadas o basura que tambac adentro, amo se ta causa avenida na ciudad y amo tambien se el tiempo ta precura limpia el mana desague o drainage.\nAtius santisima! Suguestion solamente del “Pecho de Balinsungay” cosa gaja ahora pa lang nohay pa llega el aguasero comensa ya ustedes limpia el mana desague o drainage alomenos llegar el tiempo aguasero gende mas tanto man avenida na ciudad.\nGende yo ta mam pa sabe sino observacion solamente el cosa yo ta habla basi puede este ayuda conel concierne agencia del gobierno.\nDespues el sangrino confrontacion na Kidapawan donde tres del maga pobre siembradores el ya sale muerto durante el protesta del mas reciente, el 1-Pacman party list ta pregunta donde ya y cosa ya pasa con el 58 biliones de peso que ya aloca el congreso para na calamity fund del El Niño.\nEste mana pregunta del 1-Pacman party list ya bene despues brutalmente ya mata con tres mana siembradores seguiendo el diila protesta porcausa del sufrimiento na vida durante el secas donde nohay producto agricultural el ya salva.\nSi Dr. Mikee Romero, el first nominee del 1-Pacman party list, ya habla que ya llega el calamity fund na mano del mana afectao siembradores siguro nohay quel sosede sangrino incidente que ya perde el vida del tres mana padre de familia di quien mana anac este mana tiempo el ta continua tan palipit el bariga na hambre.\nTa cre el 1-Pacman party list que gende el gobierno ta dale el bastante atencion conel mana siembradores masquin pa bien grande el diila contribucion na sociedad.\nSi Dr. Romero ya hacegura que el momento sale eligido el 1-Pacman party list, ensiguidas ay repuja un programa para dale el propio atencion y mira si cosa deve ayuda dale conel mana siembradores na entero paiz.\nSi Dr. Romero ya habla que gende mas deve pa pidi ayuda el mana siembradores na gobierno durante el secas. Asegun con Dr. Romero deve el gobierno ya el mira el situacion del mana siembradores quien nohay mas que quomer, nohay cosechas na diila siembra porcausa del secas.\nGende mas necesita pa limosna el mana siembradores conel gobierno considerando sabe ya se sila el situacion diila, asegun con Dr. Romero.\nSi Dr. Romero ya habla que gende mas necesita pa documento o carta desde mana siembardores para conel gobierno aber puede alcansa canila el ayuda.\nEl 1-Pacman party list ay trabaja tambien para termina el existencia del “red tape” na gobierno que este el ta hace tormento el vida del mana ordinario Pilipino.\nEl observacion di Dr. Romero paraber el ayuda conel mana propio quien na necesita el ayuda donde ay pasa pa na bien largo proceso antes de llegar el asistencia conel tal persona y tienevez papel ya lang el ta recivi el concierne persona.\nHasta aqui lang tambien mana compoblanos y ciudadanos..


Dale el propio atencion conel mana siembradores\nDale el propio atencion conel mana siembradores\nFriday, 08 April 2016 14:04\nAmediante del tiempo de calor, este mana dias que ta pasa ta queda tambien caliente el asunto de pulitica aqui na ciudad.\nFuera conel mana gueriajan de palabra para a-uno-y-otro pulitico, tiene tambien reclamo ta aparese desde con cuantos quien ta desea sinta otravez na consejo, que asegun el diila mana posters que apalestra na cuantos lugar el ya tapa de poster tambien del otro candidato de otro partido y tiene yah ace pa rompe! “Me perdona me alma.”\nEl conosido y popular servidor del masa el consejal Mike Alavar III del destrito 2 ya habla que mismo el su mana jente el ya puede descubri que cuantos el su mana poster na Sangali el ya anda tapa de otro poster del otro candidato quien ta desea tambien sinta otravez na consejo.\nAsegun con otro mana compañero candidato di Alavar yah ace tambien rompe el diila mana poster que ta cre sila el quien tiene hecho amo el diila mana contrincante de otro partido.\nMacarisas este mana pasada mana compoblanos y ciudadanos que ahora pa lang ta dale ya sila mira el diila color que gende gale sila que se llama limpio ta juga.\nPorque sila debe tapa el mana poster di Alavar? Miedo sila cai segurao el sinta otravez si Mike na consejo? Ancina ba se?\nPero el mana gente bien conose ya con Alavar porcausa pirmi ya le ta bisita na diferentes barrio masquin pa gende tiempo de eleccion gende egual canila ta abuya solamente el diila cara na claridad si ta pidi lang voto conel mana gente.\nEl 1-Pacman partylist na encabesamiento del first nominee si Dr. Mikee Romero ta condena conel matansa del tres mana jardinero o siembrador durante el sangrino protesta ya sosede na Kidapawan City del mas reciente.\nSi Dr. Romero ya habla que gende quel debe sosede conel diaton mana pobre hermano.\nSi Dr. Romero ta mira el rason porque aquelios mana pobre persona ya man protesta amo por el hambre que sila I diila pamilya ta pasa porcausa conel secas o el niño ta


El Nuevo Testamento Santiago 5\nEl Advertencia para con el Maga Rico\n1 Y ahora ustedes maga rico, oi conmigo! Llora y queda triste por el calamidad que ay vene ya con ustedes! 2 El di ustedes maga riqueza ay man buluk, y el di ustedes maga ropa ay acaba come el maga pulilla. 3 El di ustedes maga oro y plata ay man calawang. Ese calawang ay sirvi de testigo contra con ustedes maga rico, y ese ay destrosa con ustedes como si fuera ya quema con ustedes el fuego. Ustedes ya amontona ya gayot mucho riqueza, pero nuay ganancia para con ustedes cay cerca ya el tiempo para ay jusga el Señor. 4 Oi conmigo! Nuay ustedes paga el sueldo del maga gente quien ya trabaja el di ustedes maga sementera, y el maga reclamo de aquellos quien ya recoji ya el di ustedes maga cosecha ya alcanza ya na oido de Dios, el Señor todo poderoso. 5 Ustedes aqui na mundo ya vivi gayot con extravagancia, y ya satisface gayot todo el di ustedes maga deseo. Ya queda ya gayot ustedes bien gordo de riqueza, dol el maga animal si ta hace ustedes gordo, para el dia cuando Dios ay destrosa con ustedes igual como ta mata ustedes con el maga animal. 6 Ustedes maga rico ya condena y ya mata con el maga gente nuay culpa, y sila nuay fuerza para man contra con ustedes.\nEl Paciencia y el Rezo\n7 Entonces, maga hermano, tene paciencia hasta ay llega el Señor. Mira lang ustedes el paciencia del sembrador si ta espera le el buen cosecha del di suyo sementera. Ta espera le con paciencia con el ulan que ta vene adelantao y el ulan que ta vene atrasao. 8 Ansina tamen necesita ustedes tene mucho paciencia, y tene animo, cay cerca ya el llegada del Señor.\n9 Maga hermano, no man reclamajan ustedes, para Dios hende ay jusga con ustedes, cay cerca ya gayot llega el tiempo para Dios ay jusga. 10 Maga hermano, acorda ustedes con el maga profeta quien ya habla el mensaje del Señor con el autoridad di suyo. Sila ya dale canaton ejemplo para sigui kita si paquemodo sila ya aguanta con paciencia el di ila maga sufrimiento. 11 Puede kita habla que alegre sila cay ya puede sila aguanta el sufrimiento. Ya sabe ya man ustedes acerca del paciencia di Job, quien ya aguanta bien mucho problema. Y ya mira ya ustedes el intencion del Señor para con ele na fin, y que el Señor bien lleno de compasion y lastima.\n12 Pero maga hermano, el mas importante de todo amo que no gayot jura si ta promete ustedes. Si ay promete, no jura na nombre del cielo o del mundo o por medio del otro clase de juramiento. Habla lang “si” si conviene habla si. Y habla lang “hende” si conviene habla hende, para Dios hende ay jusga con ustedes.\n13 Tiene ba uno di ustedes ta sufri? Si tiene, necesita le reza. Tiene ba uno di ustedes alegre? Si tiene, bueno si ta canta le alabanza con Dios. 14 Tiene ba uno di ustedes enfermo? Si tiene, necesita le llama con el maga oficial del iglesia para reza y pone aciete con ele na nombre del Señor. 15 Cay el rezo con fe ay cura con el gente enfermo, y el Señor ay dale el di suyo salud otra vez, y ay perdona con ele el maga pecado que ya comete le. 16 Poreso admiti el di ustedes maga pecado con uno y otro, y reza tamen para uno y otro, para queda ustedes bueno de salud. Cay tiene grande poder el rezo de un gente bueno. 17 Si Elias gane un gente lang igual canaton. Pero cuando ya reza le con todo el di suyo corazon para hende cae ulan, nuay gayot deverasan cae ulan na tierra por tres años y media. 18 Despues ya reza le otra vez, y Dios ya manda cae ulan, y el tierra ya dale cosecha.\n19 Maga hermano, si uno di ustedes ay perde el camino del verdad y otro creyente ay lleva con ele bira otra vez para na verdad, 20 habla gayot con aquel gente quien ya lleva bira otra vez con el gente lejos con Dios, que el alma de ese pecador ay queda salvao del muerte eterna y todo el di suyo maga pecado perdonao tamen.


Promesas con palabra de honor\nPromesas con palabra de honor\nEste tiempo de semana santa resa quita y pidi milagro con el Dios todo poderoso para dale ya canaton el tiempo de aguasero alomenos ay menorah ya el sufrimiento del su mana anak na asunto de secas.\nNohay agua y nohay bastante coriente el cosa quita ta enfrenta y hojala gende mas este ay alarga pa mas.\nResa tambien quita para manda cambia el pensamiento del losdemas sapando de los buenos PULANO y PULANA quien ta agahra position para emenda ya y descansa ya rubada que amo se ta causa el sufrimiento del mana pobre.\nAquelios quien ay anda na catorse estacion na Abong-Abong, pabor nomas hace “dating place” el sagrado lugar.\nGende mas quita inocente con cosa ta pasa na mundo de pulitica aqu ina Pilipinas, donde normal ya se para con cuantos mana politico para larga monton de mana promesas con el mana gente durante el campaña.\nPero llegar na hora sintao ya sila na puesto do lomismo tiene ya amnesia ulbidao yat odo diila mana PAJUG o imbusterias.\nEl 1-Pacman partylist nal iderato del first nominee si Dr. Mikee Romero ta asegura conel mana Pilipino que gende sila egual con el losdemas aquel ta llama quita como mana “MALA-QUIT” o mentiroso/mentirosa.\nEl 1-Pacman partylist el compli todo diila mana promesas porque gende man sila taman apas con el cosa sila ay ganancia, sino el cosa sila puede lleva alivio con el mana pobre vivientes del Paiz especialmente el mana jovenes.\nAcorda, si Dr. Romero gende politico y este su primera vez para desea servi con el mana pinoy despues ele un bien concierne con el estatura del mana pobre.\nSabe ya man quita cosa-cos amana flataporma de govierno del 1-Pacman partylist donde el DEPORTES 0 JUEGO, TRABAJO, EDUCACION o monton pa otro que puede dale claridad na escuridad que ta enfrenta el mana pobre pinoy na paiz.\nSeguiendo con el palabra del diaton heroe Dr. Jose Rizal, que es “mana jovenes esperanza del paiz,” bien concierne el 1-Pacman Party List conel youth sector que donde el programa de DEPORTES o JUEGO amo el para diila.\nTiene ta pregunta porque ba dao emportante dale emportancia el 1-Pacman party list con el mana joven?\nEl contestacion bien simple, cosa ba ahora el numero uno problema del paiz? Gende ba droga?\nY sabe ba ustedes llijero queda enbuelto na droga aquelios mana nohay tanto cosa ta hace na cada dia especialmente el mana jovenes.\nEl talpersona quien ta usa ya droga, ele ta contribuji ya problema na comunidad.\nPorque?Tormento ya se desaleja unavez talliya el tal persona pilit na droga.\nPoreso el 1-Pacman partylist ta dale el prioridad con el mana jovenes donde manda canila gasta el tiempo na deportes o juego el hora despues del diila estudio.\nTa mira el 1-Pacman si todo ljovenes el entra na deportes o juego despues el hora diila na escuela, ay queda mas progresivo el diaton manae speranza del paiz nohay mas quien tene pa tiempo para man TILAM con el droga na cadageneracion.\nTa cre tambien el 1-Pacman partylist por medio del deportes o juego el puede tambien estudia el mana pobre jovenes donde ay puede sila queda parte del scholarship program del tal escuela y del party list.\nMana compoblanos y ciudadanos no ulbida el diaton obligacion con el diaton creador este tiempo de semana santa y masquin otro mana ordinario dias.\nHasta aquiyalangtabien hasta naotroarticulo en chavacano..


El Nuevo Testamento 1 Pedro 2\nSi Jesucristo Dol un Piedra de Grande Valor\n1 Poreso deja y desaleja de todo clase de maldad, todo embusterias, todo costumbre de ta man pa bueno, todo clase de celos, y todo el maga lios. 2 El maga bata nuevo nacido quiere lang leche, y ansina tamen debe ustedes quiere gayot con el verdad del Buen Noticia, para puede ustedes engranda na nuevo vida con Dios, y para tene ustedes salvacion. 3 Cay sabe ya ustedes que bien bueno gayot el Señor.\n4 Atraca ustedes con el Señor Jesucristo. Ele como un piedra que el maga gente ya buta, cay no vale nada, dao. Pero Dios ya escoje con ele para dale vida eterna canaton, y tiene le grande valor para con Dios. 5 Ustedes tamen como maga piedra que Dios puede usa para planta un edificio, como un edificio espiritual. Permiti con Dios para usa le con ustedes, y para hace le con ustedes como un templo para puede esta alli el di suyo Espiritu Santo. Ansina ustedes ay sirvi como maga padre devoto con Dios, para ofrece el maga sacrificio que ta manda con ustedes el Espiritu Santo, y esos amo el di ustedes obediencia con el querer de Dios. Ese maga sacrificio bien acceptable con Dios, cay ustedes ta dale por medio di Jesucristo. 6 Cay Dios ta habla na Sagrada Escritura,\n“Mira, ustedes, ta pone ya yo un piedra principal na ciudad de Zion, para aguanta el entero edificio. El di mio Hijo amo ese piedra escojido y precioso, y si quien ta cree y ta obedece con ele, este gente hende nunca ay man huya por causa del di mio Hijo.”\n7 Si para con ustedes quien ta tene fe y ta obedece con Jesucristo, bien precioso gayot ele. Pero acerca de aquellos quien hende ta tene fe con ele, el Sagrada Escritura ta habla,\n“El piedra que el maga trabajador nuay accepta amo el que ya queda el mas importante na casa.”\n8 Y tiene pa otro cosa ta habla na Sagrada Escritura acerca de aquellos quien nuay accepta. Ta habla,\n“Por causa de ese piedra ay man tisut el maga gente, y ay hace gayot ese tumba canila.”\nY ay queda sila tumbao cay nuay sila cree con el mensaje de Dios, y el querer de Dios para canila quien ta desobedece con ele amo el castigo.\n9 Pero ustedes amo el maga gente escojido de Dios, ustedes amo el maga padre quien ta sirvi con Jesucristo el di aton Rey, ustedes tamen amo un nacion devoto con Dios y separao para con ele, y ustedes amo el maga gente de Dios. Por este maga rason puede ustedes habla con todo el maga gente acerca del maga trabajo bueno de Dios, quien ya escoje con ustedes para sale na oscuridad de pecado y maldad, y para entra na di suyo resplandor. 10 Antes pa ustedes hende gayot el maga gente de Dios, pero ahora maga gente ya de Dios. Antes pa nuay ustedes entende el lastima de Dios, pero ahora ya recibi ya el di suyo lastima.\nEl Maga Servidor de Dios\n11 Maga amigo, ustedes como maga estrangero y evacuao aqui na mundo, cay el verdadero lugar di ustedes amo el cielo. Poreso, ta roga yo con ustedes que no dale lugar con el maga mal deseo del cuerpo. Esos ta man contra con el bien del di ustedes maga alma y conciencia. 12 Ustedes maga creyente debe tene maga buen accion entre el maga hende-creyente. Hace ansina para si ta habla sila contra con ustedes como maga malechor, entonces necesita sila admiti tamen que bueno el maga accion di ustedes. Y poreso ay alaba sila con Dios al llegar sila cree y obedece con ele.\n13 Por causa del Señor, esta ustedes sujeto bajo todo autoridad del nacion. Esta bajo na autoridad del rey, cay ele tiene el autoridad mas alto na nacion, 14 y bajo tamen na autoridad del maga gobernador con quien ta envia el rey para castiga con el maga malechor y para honra con aquellos quien ta hace bueno. 15 Cay el querer de Dios amo este, que ustedes hace el maga cosas bueno para causa con el maga gente ignorante calla la boca, cay sila nuay entendimiento acerca del maga cosas de Dios. 16 Ustedes ya queda ya libre del castigo del pecado, pero no usa ese libertad para hace malo. Siempre vivi ustedes como maga servidor de Dios. 17 Respeta con todo el maga gente. Ama con todo el maga creyente, tene grande respeto con Dios, y dale tamen respeto con el rey.\nEl Ejemplo del Sufrimiento di Jesucristo\n18 Ustedes maga ayudante, esta sujeto y bajo mando del di ustedes maga amo con todo respeto para canila. Hende lang hace ustedes ansina con el maga amo bueno y amable, sino hasta con el maga malo tamen. 19 Cay Dios ay aproba y ay dale su gran favor con ustedes si ay aguanta sufri dolor que no conviene ustedes sufri, y si mientras ta sufri, ta obedece ustedes con Dios y ta sigui el di suyo querer. 20 Pero si ustedes ta hace malo y ta sale castigao, masquin ta aguanta ustedes ese castigo con paciencia, no vale nada ese na vista de Dios, cay ta merece ustedes el castigo. Alrabes, si ta hace ustedes bueno y ta sale pa castigao y ta aguanta ese con paciencia, entonces Dios ta aproba. 21 Cay Dios ya escoje con ustedes para hace bueno y para sufri con paciencia, igual como si Jesucristo ya sufri tamen con paciencia por amor di ustedes. Ya deja le con ustedes el di suyo buen ejemplo, para sigui ustedes ese. 22 Si Jesucristo nuay gayot comete pecado, y nuay gayot ele habla ni un embusterias. 23 Cuando ya insulta con ele el di suyo maga contrario, nuay le contesta con insulto. Y cuando sila ya manda sufri con ele, nuay le amenasa canila. Sino ya tene le esperanza con Dios lang para castiga canila, cay Dios ay jusga con justicia. 24 Si Jesucristo mismo ya sufri el castigo para el di aton maga pecado cuando ya muri le na cruz, para queda ya kita separao del vida de pecado y para vivi ya kita un vida bueno. Por medio de ese maga herida di Jesucristo na cruz, ustedes ya queda ya bueno, para puede vivi enbuenamente. 25 Cay antes pa ustedes ya estrabia del camino, como el maga carnero sin pastor. Pero ahora, ya bira ya ustedes otra vez con el Pastor quien ta cuida con ustedes, y quien tamen el Encargao del di ustedes maga alma, y ele amo si Jesucristo el Señor.


El Nuevo Testamento Tito 2\nEl Verdadero Enseñanza\n1 Pero si para contigo, Tito, necesita gayot tu enseña el maga cosas bueno que ta vene acorde con el verdadero enseñanza. 2 Con el maga viejo alli, enseña canila para controla el di ila tomada, y para hace accion que ta lleva canila respeto, y enseña tamen canila para usa el di ila sentido comun enbuenamente para queda controlao, y para queda sila fuerte na fe y na amor, y para tene tamen largo paciencia. 3 Enseña tamen con el maga vieja, para tene sila vida de devocion con Dios, hende sila debe man mulmuradora, ni queda borrachona. Sino debe sila enseña el maga cosas bueno, 4 y ansina debe sila sirvi de buen ejemplo con el maga mujer casao quien joven pa, para sila ay ama con el di ila maga marido y con el di ila maga anak, 5 y para ay usa tamen el di ila maga sentido comun para queda controlao, para tene buen moralidad, para trabaja enbuenamente na casa, cuida enbuenamente con el di ila familia, y obedece con el di ila marido. Todo ese debe sila hace para hende dale oportunidad con otros malhabla acerca del mensaje de Dios.\n6 Ansina tamen, Tito, convence tu con el maga hombre mas joven, para usa di ila sentido comun para queda controlao. 7 Y debe gayot el di tuyo mismo persona dale siempre canila ejemplo de todo clase de buen accion. Y por medio del di tuyo enseñanza dale canila mira que bien sincero tu, y bien serio tamen. 8 Usa tu maga palabra agradable que ta vene acorde con el verdadero enseñanza, para nuay ningunos quien puede critica contigo. Entonces ay tene huya el di tuyo maga enemigo, cay no puede sila habla contra canaton.\n9 Enseña con el maga creyente esclavo para obedece siempre, y para complace con el di ila maga amo. Y no debe sila invisti con el maga amo, 10 ni roba canila. Sino dale siempre mira con el di ila maga amo que masquin maga esclavo sila, pero bueno sila siempre y fiel, para puede sila lleva alabanza con el enseñanza acerca de Dios, el di aton Salvador.\n11 Ta escribi yo ansina cay Dios ya dale ya mira el di suyo gran favor para dale salvacion con todo el maga gente. 12 Y por medio de este salvacion de Dios ta aprende gane kita abandona el vida que nuay Dios, y el maga mal deseo tamen. En vez de vivir ansina, debe kita vivi controlao del sentido comun y debe queda bien honesto y bueno asegun el orden de Dios, y vivi con devocion para con Dios y hende con pecado. 13 Bueno si ta vivi kita ansina mientras ta espera kita el resplandor del llegada di Jesucristo, el di aton Dios todo poderoso y el di aton Salvador. Este gayot el di aton esperanza que ta dale canaton alegria. 14 Si Jesucristo ya otorga entrega con ele mismo para muri, para rescata canaton maga gente, y para libra canaton de todo maldad, y para puede hace canaton maga buen gente quien ta queda di suyo lang gayot, y quien quiere quiere gayot hace maga cosas bueno.\n15 Entonces, enseña tu ese maga cosas. Dale animo canila quien ta oi contigo, y corregi tamen canila, con todo el di tuyo autoridad. Y no dale lugar canila para desprecia contigo.